Grünau

Grünau (betoningen ligger på andre stavelse) er en ortsteil langs Dahmes venstre bredd i bydelen Treptow-Köpenick i Berlin. Inntil forvaltningsreformen i 2001 var den en ortsteil i den daværende administrative bydel Köpenick. 

Grünau er kjent for regattastrekningen og strandbadet i strøket Grünau-Ost. Berlins lengste gateløp Adlergestell går gjennom Grünau.

Strøk i Grünau 

 Grünau-West
 Grünau-Ost
 An der Regattastrecke

Historie 
Mellom 1747 og 1753 anla Fredrik II av Preussen landsbyene Müggelheim, Friedrichshagen og Grünau. Området ble fra 1754 kalt Grüne Aue av innvandrerne fra Pfalz. Forsøkene på å dyrke vin slik de hadde kunnet i sine hjemtrakter mislyktes i Grünaus kjøligere klima. Innflytterne gikk derfor over til bomullsspinnerier og oppdrett av silkeorm. Sjuårskrigen satte imidlertid en stopper for enhver gunstig utvikling og i 1800 var folketallet nede i 59 personer. Etterhvert kom det båtbyggerier og vaskeribedrifter til stedet.

Theodor Fontane beskrev i Vandringer gjennom Mark Brandenburg det idylliske Grünau. Utviklingen av vannsporten på 1800-tallet førte til at området ble et populært utfluktssted og det ble bygget båthus og vertshus. Velstående borgere bygget villaer og sommerhus langs elven Dahme. I 1900 hadde Grünau 25 000 innbyggere. 

Grünau ble innlemmet i Stor-Berlin i 1920. Alexander Futran og andre som i 1920 forsvarte Weimarrepublikken under Kappkuppet, ble stilt for standrett i Köpenick av frikorpsene og deretter henrettet. En minnestein over ofrene for Kappkuppet er satt ned ved Grünau stasjon.

Waldfriedhof Grünau (Grünau skogsgravlund) ble anlagt i 1921 og har bl.a. gravplasser for falne i den første verdenskrigen.

Regattastrekningen i Grünau var arena for ro- og padlekonkurransene under sommer-OL 1936. Et vannsportmuseum er knyttet til rostadion i Regattastrasse 191.

I perioden for Tysklands deling fra 1945 til 1990 lå Grünau i Øst-Berlin.

Bilder

Kjente personer med tilknytning til Grünau 

Storadmiral og for en kort periode Reichspräsident Karl Dönitz ble født i Grünau. Forfatteren Stefan Heym bodde i Rabindranath-Tagore-Straße 9.

Referanser

Eksterne lenker 
 
 Internettside til bydelen Treptow-Köpenick Besøkt 27. april 2012

Treptow-Köpenick